Anriëtte 'bak koekies', oefen nie té hard | Netwerk24
Deur Michael Green 02 April 2020 21:00
Anriëtte Schoeman probeer realisties wees oor wanneer sy eendag weer aan 'n padfietswedren sal kan deelneem.
"Moenie 'n fout maak nie, ek oefen darem om nie heeltemal onfiks te raak nie, maar ek oordoen dit beslis ook nie," sê Schoeman, wat haar by haar huis in Port Elizabeth bevind.
"Die realiteit is egter dat daar soveel byeenkomste vir so ver vorentoe afgestel is, dat dit nie is asof ek binne twee weke nadat die inperking verby is skielik aan 'n wedren gaan deelneem nie."
Sy hou haar dus besig "sonder om simpel goed aan te vang" wat haar by die hospitaal se Ongevalle-afdeling kan laat beland.
" 'n Mens moet nou natuurlik versigtig wees om nie gewig aan te sit nie, want jy is geneig om die hele dag te peusel," waarsku sy.
Die laaste wedren waaraan Schoeman deelgeneem het was die Kaapstadse fietstoer op 8 Maart. Sy het dié wedren al sewe keer gewen, maar moes dié keer tevrede wees om in die voorste bondel te eindig.
"Ek sou Donderdag na Solwezi in Zambië gevlieg het om daar aan 'n wedren oor 140 km deel te neem, maar dis natuurlik ook afgestel," sê Schoeman.
Schoeman sê sy verstaan die frustrasie van sportlui wat bitter hard geoefen het vir 'n byeenkoms en nou sit hulle by die huis.
"Jy het so hard gewerk en nou is daar niks nie. Dis iets wat jy sielkundig moet verwerk," sê sy.
Sy wil nie te ver in die toekoms inkyk en haar hoop op 'n wedren stel net om dan te hoor dis ook af- of uitgestel nie.
"Ek dink die volgende wedren wat op die kalender is wat nog nie afgestel is nie, is een in Knysna wat veronderstel is om in Junie plaas te vind," sê die voormalige Olimpiese ryer.
Schoeman het die afgelope paar jaar ook gereeld aan bergfietswedrenne deelgeneem en soms baie goed gevaar.
"Ek doen dit egter meer vir afwisseling. Padfietswedrenne bly my eerste liefde," sê sy.
"Die bergfietswedrenne is pret. Dis baie taai en dit gee jou baie vasbyt vir die padfietswedrenne.
"Ek doen dit graag, maar dit bly 'n leerproses. Ek probeer om myself nie onder druk te sit deur elke keer vir die eerste plek te gaan nie."